Bahari ulun sakulah niatnya handak nyari ilmu, itu pang kanapa ulun jadi masuk madarasah. Lawan jua bahari kuitan kada baisian duit nang mayu gasan nyakulahakan ulun diumum. Kasian ja pang sidin kikih kaih manyariakn duit gasan ulun badua dingsanak sakulah. Tapi alhamdulillah ulun badua dingsanak tuntung ja sakulah nang dipilihakan sidin.
Kaka ulun sakulah di umum, jar kuitan ulun bahari utaknya kawa disitu jar, lawan jua kaka tadahulu sakulah, jadi dikira sidin kawa ja manyangui. Pas ulun nang handak nyambung sakulah, jar sidin kawanya di madarasah kampung ja nang ae, unda kada yakin kawa mambayariakan mun nyawa badua dingsanak sakulah umum. Ayu ae jua ulun ne, pas jua dahulu dasar rasa handak sakulah madarasah jua.
Haraw sakalinya wahini lain pada nang digawai ilmunya. Sakulahnya madarasah, gawiannya bajualan sambil manulis di blog. Mun ada nang batakun “apa gerang gawiannya mun urang sakulah madarasah ngitu”. Mun kabiasaan paling kada banar jadi guru ngaji, tia pang maajar di madarasah jua pulang.
Hiih ada ja pang jua mulai dahulu urang mambawai ulun maajar, tapi dasarnya ulun nang kada mau. Rasa kada pantas lawan kada cukup ilmunya mun jadi guru di sakulahan, apalagi maajar agama.
Sakali limbah wahini hanyar jua ulun paham, banyak urang sakulah tu niatnya gasan gawian limbah tuha. Ada nang dasar kananaknya nang handak, ada jua nang kahandak uma abahnya aaknya kena jadi ngapa, jadi milih nyakulahakan dimana.
Hiih bagus ja jua pang nangkaya itu, ada jua ngarannya pikiran pacangan tuha, wan ada jua pikiran gasan nyamanakan anak di hari tuhanya.
Tapi sayang banar, dadangaran wahini banyak jua nang mamaksa handak sakulah di sakulahan nang bagus. Niatnya nyaman kena milih gawian. haraw ujung-ujungnya makai samunyaan cara gasan dapat ijazah. Paham ja tuh bubuhan pian apa nang ulun maksud.
Banyak kaluar duit, ujungnya limbah bagawi handak bulikakan mudal. habisa am kiwa kanan manyikut, maambil nang kada hak. Pas kada bagaduh lagi urang tasiksa, asal surang kulihan duit. Naudzubillah..
Mudahan ae kita sabarataan salamat dunia akhirat. Jangan maunting harta dunia ja, ingatakan jua kita pacangan matian, sagunung harta kada gasan kayapa kayapa lagi, maka kada tahu ja pulang wayahapa kita ne matinya.
Syukuri ja buhannya ae ngapa nang ada. Cari nang maulah kita nyaman, hati urang jua himung. Batambah am tu lawan doa sidin gasan hidup kita saban hari.
Ulun ne sabujurannya kada madahi urang pang. Nang iyanya gasan ulun jua. Apang barapa hari ini ulun rancak tapikirakan “kanapa ulun bahari kada sakulah umum, kanapa bahari ulun kada balajar bahasa inggris, jadi am wahini pina lengo pas manggawi blog”
Astaghfirullah.. ulun basyukur ja bahari kawa sakulah, ulun basyukur jua wahini baisian gawian nang kada umpat urang, tambah basyukur lagi ulun wahini bisi kumputir nang kawa jua nambahai pamasukan.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn